钦定古今图书集成/历象汇编/岁功典/第085卷 > 《遵生八笺》 > 十一月事宜
## 钦定古今图书集成/历象汇编/岁功典/第085卷 > 《遵生八笺》 > 十一月事宜

《孝经纬》曰：“小雪后十五日，斗指壬为大雪，言积阴为
雪，至此栗烈而大矣。”吕氏曰：“仲冬为畅月。”

《月纂》天道东南行，作事出行，宜向东南，吉。

《月令》曰：“君子斋戒慎处，必检身心。身欲宁，去声色，禁
嗜欲，安形性，事欲静，以待阴阳之所定。凡此以微阳
方生，阴未退，听阴阳相争而未定，故君子当斋戒以
待之。”凡事与夏至同，此又当谨之至者。彼只止言节，
此只却言禁，盖仲夏之阴犹微，而此时之阴犹盛。阴
微则盛阳未至于甚伤，阴盛则微阳当在于善保。故
“《坤》《复》”之月，宜静摄为最。

《七签》曰：“是月初十日，取枸杞叶煎汤洗浴，至老光泽。
十五、十六日，俱宜沐浴。”

《千金月令》曰：“是月可服。而药不可饵大热之药。宜早
食。宜进宿熟之肉。”

《纂要》曰：“是月初十日，宜拔白发。”

《五经通义》曰：“至后阳气始萌，阴阳交精，万物气微，在
下，不可动泄。”

《保生心鉴》曰：“子月火气潜伏闭藏，以养其本然之真，
而为来春发生升动之本。此时若戕贼之，至春升之
际，下无根本，阳气轻浮，必有温热之病。”

《仙经》曰：“十一日天仓开，宜入山修道，修启福斋。”